《赠雪山杲公 其一》
明代·广润

世有避喧者，往往买山匿。岂不远尘俗，缘心曾未息。

当境即随流，于道竟何益。杲公居市廛，复近金阊陌。

我欲造其庐，几返衡门侧。如何只数武，遍访无人识。

心空世自遗，不在凡嚣隔。相对各忘言，如面少林壁。

作者简介：广润，字等慈，吴兴人也。俗姓钱氏，名行道，字叔达，少负文藻，苦吟好客，名藉甚四方。耿介重气，与乡曲牴牾，以诖误下狱论死，颂系久之始得释，遂削发于云栖。